Výzva na predkladanie súťažných návrhov: Vizuálna identita mesta Žilina

Príloha 3

Identita mesta Žilina

**Geografické a historické východiská**

Dnešné mesto Žilina leží na sútoku troch riek. Najväčšia z nich je Váh, spájajúca Žilinskú kotlinu po prúde s dunajskou oblasťou a proti prúdu s regiónmi Turca a Liptova. Zo severu sa do Váhu vlieva Kysuca, údolím ktorej sa cez Jablunkovský priesmyk dostanete do Sliezska, z juhu priteká z Rajeckej doliny Rajčianka, bývalými generáciami nazývaná aj Žilinka, popri ktorej viedla cesta do Nitrianska. Miesto bolo obývané už od praveku, keltské a germánske hradiská vystriedali na rozhraní 5. a 6. storočia slovanské osady. Prvá písomná zmienka o Žiline je z roku 1208, v roku 1312 sa prvýkrát spomína ako mesto, čo Žilinu priraďuje k najstarším mestským sídlam na Slovensku. V roku 1321 Žiline udeľuje uhorský kráľ Karol Róbert z Anjou najstaršie známe privilégiá, jeho otec Ľudovít I. Veľký v roku 1381 zrovnoprávňuje väčšinové slovenské obyvateľstvo voči menšinovým (no bohatším) nemeckým kolonistom, ktorí iniciovali vznik mesta. Po období husitských nepokojov v 15. storočí mesto nadobúda svoj homogénny slovenský charakter a využívaním svojej polohy potvrdzuje status prirodzeného centra obchodu a remesiel severozápadného Slovenska.

Výrazným impulzom pre život mesta bolo vybudovanie Košicko-bohumínskej železnice v roku 1871, ktoré prinieslo posun k väčším priemyselným podnikom textilného či chemického priemyslu. Význam železnice potvrdilo dobudovanie trate z Bratislavy po Žilinu v roku 1883 ako aj trať zo Žiliny do Rajca, po ktorej v roku 1899 prešiel prvý vlak. 20. storočie prinieslo Žiline okrem ďalšieho rozvoja obchodu a priemyslu aj viacero významných architektonických počinov. Najvýznamnejšou stavbou z tohto obdobia je modernistická Nová synagóga nemeckého architekta Petra Behrensa dokončená v roku 1931, medzi ďalšie patria budovy Reprezentačného domu (dnes Mestské divadlo), tržnice, železničnej stanice, ale aj Domu odborov či Mestského úradu. Medzníkom v živote mesta bolo v roku 1959 vybudovanie prvej veľkomestskej triedy Bulvár (ulica A. Bernoláka) a priľahlého sídliska Hliny aj neskorších sídlisk Vlčince, Solinky a Hájik. Potvrdením významu mesta ako dopravného uzla bolo presťahovanie Vysokej školy dopravnej (dnes Žilinská univerzita v Žiline) z Prahy do Žiliny v roku 1960. Veľkým míľnikom je aj príchod kórejskej automobilky KIA do blízkosti mesta v roku 2004.

**Budúce podoby dnešnej Žiliny**

Žilina je v súčasnosti s asi 80 000 obyvateľmi štvrtým najväčším mestom na Slovensku. Centrálnou mestskou zónou je historické Mariánske námestie s priľahlými ulicami mestskej pamiatkovej zóny. Väčšina Žilinčanov žije na štyroch veľkých sídliskách Hliny, Vlčince, Solinky a Hájik, viaceré mestské časti (Bánová, Závodie, Trnové, Bytčica, Brodno) majú jedinečnú a špecifickú identitu bývalých samostatných obcí. Mesto organizuje viacero kultúrnych podujatí s dlhoročnou tradíciou (Staromestské slávnosti, Vianočné trhy, Kultúrne leto, Stredoveký deň), v ktorých by rado pokračovalo a ktoré by si zaslúžili samostatnú značku spojenú s novou vizuálnou identitou. V dlhodobej perspektíve by mesto potrebovalo vizuálne zjednotiť aj inštitúcie a firmy, ktoré spravuje (Dopravný podnik mesta Žilina, Mestské divadlo, Mestská plaváreň a iné).

**Vizuálna identita mesta Žilina**

Mesto Žilina by malo definovať svoju vizuálnu identitu ako identitu sebavedomého, moderného a do budúcnosti hľadiaceho krajského mesta 21. storočia, hľadať spôsob, akým narábať s jeho historickými heraldickými farbami – zelenou a zlatou najmä v prienikoch do fyzického aj virtuálneho verejného priestoru. Mesto vždy malo ambíciu byť dobrým miestom pre život s bohatou ponukou v oblasti obchodu, služieb, športu alebo kultúry, preto je potrebné nájsť komplexné riešenie, ktoré dokáže byť nadčasové a zároveň odkazujúce na bohatú históriu mesta.